ไอเอ็นจีขายกองทุนใหม่เน้นหุ้นคุณค่า
บลจ.ไอเอ็นจี ขาย “กองทุนเปิด ไอเอ็นจี ไทย แวลู โฟกัส อิควิตี้ ปันผล” เน้นลงทุนหุ้นไทย ปันผลสูง-กำไรดี- พี/อีต่ำ
27 ส.ค. 2555

บลจ.ไอเอ็นจี ขาย “กองทุนเปิด ไอเอ็นจี ไทย แวลู โฟกัส อิควิตี้ ปันผล” เน้นลงทุนหุ้นไทย ปันผลสูง-กำไรดี- พี/อีต่ำ 
นายจุมพล  สายมาลา  ประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ไอเอ็นจี ไทย (ประเทศไทย) เปิดเผยว่า  บริษัทจะเสนอขายกองทุนเปิด ไอเอ็นจี ไทย แวลู โฟกัส อิควิตี้ ปันผล ระหว่างวันที่ 28 ส.ค.-5 ก.ย.2555 ลงทุนในหุ้นไทยที่มีปัจจัยพื้นฐานมีความสามารถในการทำกำไรอยู่ในระดับที่ดีอย่างสม่ำเสมอ และมีรายได้ไม่ผันผวนตามภาวะเศรษฐกิจ มีอัตราการจ่ายเงินปันผลที่สูง 
จุดเด่นของกองทุนอยู่ที่การเน้นลงทุนในหุ้น Value หรือหุ้นคุณค่าที่มีปัจจัยพื้นฐานดี และมีอัตราการจ่ายเงินปันผลสูง โดยลักษณะสำคัญของหุ้นกลุ่มนี้จะมีอัตราผลตอบแทนจากเงินปันผลอยู่ในระดับที่สูง อัตราส่วนราคาต่อกำไรต่อหุ้นและอัตราส่วนราคาต่อมูลค่าทางบัญชีต่อหุ้น อยู่ในระดับที่ต่ำ  
นอกจากนี้กองทุนมีนโยบายในการจ่ายเงินปันผล 4 ครั้งต่อปี ในอัตราไม่ต่ำกว่า 75% ของกำไรสุทธิแต่ละรอบระยะเวลาบัญชีการจ่ายเงินปันผล ประกอบกับผลการบริหารกองทุนที่มีนโยบายลงทุนในลักษณะเดียวกัน เช่น กองทุนเปิด ไอเอ็นจี ไทย แวลูพลัส ปันผล หุ้นระยะยาว ตั้งแต่ต้นปีที่ผ่านมา สร้างผลตอบแทนได้สูงถึง 22.05% ขณะที่ดัชนีตลาดหุ้นอยู่ที่ 14.89% ณ วันที่ 27 ก.ค.2555 อีกทั้งกองทุนยังได้รับการจัดอันดับมอร์นิ่งสตาร์ เรทติ้ง อยู่ในระดับ 4 ดาว จากผลการดำเนินงานย้อนหลัง 3 ปี ทำให้มั่นใจว่า จะสามารถสร้างผลตอบแทนที่น่าพอใจให้กับนักลงทุนได้